Κύριε Εισαγγελέα,

Όλοι εμείς είμαστε παραγωγοί Αβοκάντο σε διάφορες περιοχές του νομού Χανίων. Το Αβοκάντο είναι μία δυναμική καλλιέργεια που τα τελευταία χρόνια γίνεται πιο συστηματική από παραγωγούς, Υπηρεσίες ( Αντιπεριφέρεια, Δνση Αγροτικής Οικονομίας & Κτηνιατρικής Χανίων, Ερευνητικά ιδρύματα Ινστιτούτο Υποτροπικών Φυτών & Ελιάς Χανίων, ΤΕΙ Κρήτης) και όσους εμπλέκονται στον κύκλο παραγωγής και διάθεσης σε μια προσπάθεια να οργανωθεί σωστά η καλλιέργεια του και να καθιερωθεί στην συνείδηση του καταναλωτικού κοινού τόσο στην Ελλάδα όσο και στο εξωτερικό το Αβοκάντο Χανίων ως προϊόν ανώτερης ποιότητας. Οι παραγωγοί βλέπουν στο προϊόν αυτό μία δυναμική καλλιέργεια με πολύ σοβαρές οικονομικές προοπτικές σε μια περίοδο που άλλες καλλιέργειες ( εσπεριδοειδή) απαξιώνονται.

**Τα τελευταία χρόνια καλλιεργητές Αβοκάντο, νέοι αγρότες αλλά και όσοι αγρότες είναι ειδικού καθεστώτος, βλέπουν το εισόδημα τους - λόγω του Αβοκάντο - να έχει μια αξιοσημείωτη αύξηση. Βλέπουν τους κόπους τους να μην πάνε χαμένοι**. Δεδομένου όμως ότι μία καλλιέργεια Αβοκάντο για να μπει σε κανονική παραγωγή θα πρέπει να περάσουν τουλάχιστον 6-8 χρόνια αντιλαμβάνεται κανείς την αγωνία του κόπου και την προσμονή των καλλιεργητών για την απόκτηση εισοδήματος και της μακροχρόνιας επένδυσης στο προϊόν αυτό.

Και ενώ υπάρχουν όλες αυτές οι ευοίωνες προοπτικές για το προϊόν έχει αρχίσει συστηματικά τα 2-3 τελευταία χρόνια μια **απαξίωση του**, εξ αιτίας των συστηματικών κλοπών των καρπών, που γίνονται από τους αγρούς και διακίνησης των κλοπιμαίων καρπών πιθανότατα από τα επίσημα δίκτυα διακίνησης εμπορικών προϊόντων, ήτοι συσκευαστήρια αγροτικών προϊόντων, Λαχαναγορά, λαϊκές αγορές.

Οι κλοπές αυτές είναι σωστά οργανωμένες από συγκεκριμένα δίκτυα και γίνονται σε όλο το εύρος των καλλιεργειών του Νομού Χανίων και αποτελούν μάστιγα σε όλο τον αγροτικό κόσμο των Χανίων.

Κλοπές έχουν γίνει και γίνονται καθημερινά σε όλες τις περιοχές με καλλιέργεια Αβοκάντο στο νομό Χανίων.

Έχουν καταγγελθεί κλοπές ενδεικτικά στις περιοχές Πλατανιά, Συρίλι, Ζουνάκι, Μανωλίοπουλο, κάμπος Χανίων, Αγυιά, Αλικιανός, Βατόλακκος, Σκινές κ.λπ.

Δυστυχώς είμαστε όλοι εμείς που καταγγέλλουμε το παρόν θύματα κλοπών **που συνολικά έχουν κλαπεί πάνω από 20 τόνους αλλά υπάρχουν και παραγωγοί που δεν είναι μηνυτές στην παρούσα.**

Αυτό μας προκαλεί μέγιστη απογοήτευση πέραν από την οικονομική ζημία.

**Οι κλέφτες των αβοκάντο δρουν οργανωμένα, πηγαίνουν είτε πρωί πρωί είτε σούρουπο και τα διακινούν είτε στις λαϊκές είτε σε άλλους νομούς, είτε απευθείας σε συσκευαστήρια. Αυτό σημαίνει ότι δρουν ως εγκληματική οργάνωση.**

Εμείς είμαστε αδύναμοι να υπερασπιστούμε την περιουσία μας καθότι δεν είναι δυνατόν να κάνουμε βάρδιες νυχθημερόν στα χωράφια μας και γι’ αυτό καλούμε την πολιτεία να αναλάβει όλα τα αναγκαία μέτρα με τα οποία θα περιορίσει την μάστιγα αυτή. Η συνέχιση των κλοπών θα αποτελέσει την απόλυτη καταστροφή για εμάς.

Και τούτο διότι ένα δυναμικό προϊόν την στιγμή που βρίσκεται στον διάδρομο απογείωσης, επιχειρείται να απαξιωθεί από διακινητές και κλεπταποδόχους.

Το ζήτημα αυτό είναι εύκολο να αντιμετωπισθεί εάν ελεγχθούν το σύνολο των συσκευαστηρίων, των εμπορευμάτων της λαχαναγοράς και των μικρεμπόρων της λαϊκής, που είναι γνωστό, ότι ενίοτε γίνεται, διακίνηση προϊόντων χωρίς νόμιμα παραστατικά.

Για να μην φτάσουμε στο σημείο της αυτοδικίας **ΖΗΤΑΜΕ** την προστασία μέσω της κινητοποίησης όλων των μηχανισμών ήτοι της διεύθυνσης Εμπορίου, της Αστυνομικής διεύθυνσης μέσω της ΕΙΔΑΣΥΔΕ και τις Οικονομικές υπηρεσίες διότι μόνο έτσι μπορούμε να αισθανθούμε όλοι ότι αξίζει τον κόπο να ασχολούμαστε με την παραγωγή και την καλλιέργεια του Αβοκάντο.

Επειδή ο κόμπος έχει φτάσει στο χτένι.

Επειδή η συστηματική κλοπή και η οργανωμένη διάθεση των κλοπιμαίων συνιστά μορφή εγκληματικής οργάνωσης με εγκεφάλους διακινητές και ηθικούς και φυσικούς αυτουργούς. Πρόκειται για κακουργήματα για τα οποία πρέπει να λογοδοτήσουν οι ηθικοί και οι φυσικοί αυτουργοί καθώς και οι κλεπταποδόχοι αυτών των προϊόντων.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**ΜΗΝΥΟΥΜΕ**

Τους αγνώστους προς το παρόν κλέπτες, τους κλεπταποδόχους και τους διακινητές, οι οποίοι κλέπτουν και διακινούν παράνομα Αβοκάντο και ζητάμε την παραδειγματική τιμωρία τους.

Δηλώνουμε ότι από τώρα και στο εξής δεν θα μείνουμε με σταυρωμένα χέρια και ενημερώνουμε τις αρχές μα και τους επίδοξους κλέφτες ότι για ότι τους συμβεί μέσα στα χωράφια που θα συλληφθούν επ’ αυτοφώρω από τους παραγωγούς θα βαρύνει ακέραια η ευθύνη αυτούς.

# Χανιά 23/2/2018

**Οι αναφέροντες μηνυτές**